Ճանապարհը փակված վիճակում մի մեքենա մոտեցավ, բացատրեց հավաքվածներին, որ ծանրոց է տանում դատապարտյալներից մեկին, սակայն ակցիայի մասնակիցները նրան կարողացան բացատրել խնդրի լրջությունը: Րոպեներ անց ճանապարհի փակ լինելն արդեն անհանգստացրեց քրեակատարողական վարչության աշխատակիցներին, որոնք ծառայողական աշխատանք կատարելու նպատակով դուրս էին եկել ՔԿՀ-ի շենքից, սակայն բնակիչները նրանց էլ թույլ չտվեցին ճանապարհն անցնել: Բողոքի ակցիայի մասնակիցներն անհամբեր սպասում էին էտապին (կալանավորների տեղափոխմանը), որի ճանապարհը փակելն ավելի կլրջացնել խնդիրը: Երկար պետք չեղավ դրան էլ ականատես լինելու համար: Կալանավորներին տեղափոխող մեքենան մոտեցավ խցանված մեքենաներին, ազդանշան տվեց, ու ելք չգտնելով կրկին վերադարձավ «Նուբարաշեն»: Այդ միջադեպից հետո տարածքում մոտ 10 ոստիկան հայտնվեց՝ Էրեբունու բաժնի քրեական վարչության ծառայողների հետ միասին: Հավաքված կանանց եւ ծերերին շրջանցեցին եւ բանակցություններ սկսեցին երիտասարդների հետ: Առաջարկեցին բացել ճանապարհը եւ վստահեցրեցին, որ խնդրի պատասխանատուները շուտով տեղում կլինեն: Երիտասարդներն ընդունեցին առաջարկը, քարերի մի մասը հավաքեցին եւ երթեւեկությունը վերականգնվեց: Միայն այդ ժամանակ դատապարտյալներին տեղափոխող մեքենան կարողացավ անցնել ճանապարհը, իսկ մեքենայի պատուհաններից ներս՝ ճաղավանդակներից այն կողմ երեւացին նաեւ դատապարտյալները, որոնք անհասկանալի հայացքով հավանաբար փորձում էին ընկալել կատարվող իրադարձությունը: